AT&T Stadium

AT&T Stadium on liigutatava katusega staadion Arlingtonis Texase osariigis Ameerika Ühendriikides. See on Ameerika jalgpalli liiga (NFL) meeskonna Dallas Cowboysi koduväljak. Staadioni ajaloost Rohkem kui kolm aastakümmet enne AT&T Stadiumi ehitamist mängis liiga edukamaid meeskondi Dallas Cowboys endisel Texase staadionil (Texas Stadium), mis lammutati 2010. aastal ja oli üks NFL-i tuntumaid staadione. 1994. aastal asuti uurima võimalusi Texase staadioni laiendamiseks või asendamiseks, et suurendada kohtade arvu ja tulubaasi. Esialgsed kontseptsioonid nägid ette Texase staadioni laiendamist 40 000 istekoha võrra ning sissetõmmatava katuse ehitamist. Aja jooksul viisid arutelud otsuseni ehitada täiesti uus ja tipptasemel rajatis. Pärast ligi kümme aastat kestnud potentsiaalsete asukohtade hindamist valiti asukoht Arlingtonis tolleaegse Globe Life Parki lähedal. 1,15 miljardi dollari suuruse maksumusega ehitise projekti rahastamine kiideti 2004. aasta novembris heaks 325 miljoni dollari suuruse võlakirjapaketiga, mida seejärel rahastati linna kohaliku jaemüügi, hotellide täituvuse ja rendiautode kasutamise maksude suurendamise teel. NFL panustas lisaks 150 miljonit dollarit, ülejäänud osa kattis Dallas Cowboys. AT&T staadion on arhitektuuriliselt üks omanäolisemaid jalgpallivõistluste toimumiskohti. Selle välisilmele annavad tugeva aktsendi rohkem kui 20 meetri kõrgused kaldus klaasseinad. Kaks monumentaalset 9 meetri kõrgust terasfermi ulatuvad üle staadioni, toetades kogu katusekonstruktsiooni ning ka fermide vahel asuvat liigutatavat katusekatet. Staadioni tavaline istekohtade arv on 80 000, kuid seda saab suurte ürituste nagu Super Bowli ajal laiendada ligi 100 000-ni. Istmed on paigaldatud alumiiniumrööbastele, mis võimaldab vajadusel mahutavust suurendada istmete külgvahede vähendamise abil. Staadionil on viiel tasandil ligikaudu 350 sviiti ning umbes 15 000 premium-klubikohta, mis pakuvad kõrgendatud mugavusi. Staadionil on enam kui 3000 Sony LCD-kuvarit sviitides, fuajeedes, müügikohtades ja mujal, pakkudes fännidele igast kohast vaatamisvõimalusi. Staadioni keskosas on 27 meetri kõrgusele väljaku pinnast riputatud kaks Mitsubishi HDTV-ekraani, mis olid paigaldamise ajal maailma suurimad kõrglahutusega televisiooni ekraanid. Staadionil asub ka Dallas Cowboysi kuulsuste galerii ja profipood, mis pakuvad fännidele infot meeskonna ajaloost ja ning juurdepääsu sporditarvete ostuks. Võistlused, üritused Esimeseks ürituseks AT&T staadionil oli kantrilaulja George Straiti kontsert 9. juunil 2009. Cowboys mängis seal oma esimese põhihooaja mängu 20. septembril 2009 New York Giantsi vastu. Algselt Cowboysi staadionina tuntud staadion nimetati 2013. aasta juulis ümber AT&T staadioniks pärast seda, kui AT&T omandas nimeõigused. Lisaks Cowboysi koduväljakuks olemisele on AT&T staadionist saanud tähtsate võistluste ja ürituste korraldamise koht, kus on toimunud 2010. aasta NBA tähtede mäng, Super Bowl XLV, kolledžijalgpalli riiklike meistrivõistluste playoff-ide mängud, Cotton Bowl Classic ning arvukalt kõrgetasemelisi kontserte ja muid spordiüritusi, mis kinnistavad tema staatust ühe parima staadionina. Staadionil peetakse 2026. aasta jalgpalli maailmameistrivõistluste mänge. Viited Välislink AT&T Stadium Tour - Home Of The Dallas Cowboys Video